**ЗАКОН**

**О ИЗМЈЕНАМА И ДОПУНАМА ЗАКОНА**

**О ПЧЕЛАРСТВУ**

Члан 1.

У Закону о пчеларству („Службени гласник Републике Српске“, број 52/10) у члану 1. послије ријечи: „пчелињим производима“ додаје се запета, а ријечи: „и успостављање евиденције пчелара и пчелињака“ замјењују се ријечима: „вођење регистра пчелара и пчелињака“.

Члан 2.

У члану 2. тачка з) мијења се и гласи:

„з) регистар пчелара и пчелињака је база података о броју пчелара и пчелињака у Републици Српској,“.

Тачка к) мијења се и гласи:

„к) репроцентар је регистровани пчелињак у коме се врши селекција, узгој и репродукција пчелињих матица,“.

Тачка л) брише се.

Досадашње т. љ) и м) постају т. л) и љ).

У досадашњој тачки љ), која постаје тачка л), послије ријечи: „паше“ ријеч: „и“ брише се и додаје се запета.

У досадашњој тачки м), која постаје тачка љ), ријеч: „савременој“ брише се.

Послије досадашње тачке м), која постаје тачка љ), додаје се нова тачка м), која гласи:

„м) тестна станица je мјесто гдје се тестирају кћерке матица родоначелница.“

Члан 3.

Послије члана 2. додаје се нови члан 2а, који гласи:

„Члан 2а.

(1) Узгој пчела у Републици Српској врши се у складу са Програмом узгоја пчела у Републици Српској (у даљем тексту: Програм узгоја).

(2) Програм узгоја је скуп селекцијских поступака којима се остварује генетско унапређење појединих особина домаће сиве пчеле – Apis meliffera carnica.

(3) Програмом узгоја одређују се величина популације, узгојни циљ, узгојне методе, начин његовог спровођења и начин објављивања резултата његовог спровођења.

(4) Програмом узгоја домаће сиве пчеле утврђују се:

а) очување здраве, виталне популације пчела,

б) подизање конкурентноcти пчеларског сектора да би се осигурала довољна бројност пчелињих заједница за успјешно опрашивање пољопривредних и самониклих усјева,

в) сузбијање ширења болести пчела,

г) осигуравање квалитета пчелињих производа,

д) даљи развој у унапређивању знања и вјештина пчелара,

ђ) побољшање економске успјешности пчелињих производа узгојем локално адаптираних пчелињих заједница отпорних на болести.

(5) Министар доноси Програм узгоја из става 1. овог члана за период од три године.“

Члан 4.

У члану 6. у ставу 7. ријеч: „морају“ замјењује се ријечима: „обавезни су“.

Послије става 7. додаје се нови став 8, који гласи:

„(8) Министарство, у сарадњи са Савезом удружења пчелара Републике Српске (у даљем тексту: Савез), удружењима пчелара који нису чланови Савеза и удружењима произвођача из области биљне производње, током године спроводи едукације о значају пчеларства.“

Члан 5.

Члан 7. мијења се и гласи:

„(1) За репродукцију пчела могу се користити само матице домаћих сивих пчела – Apis meliffera carnica.

(2) Селекција, узгој и репродукција пчелињих матица родоначелница и узгој кћерки матица за промет врши се у регистрованом репроцентру, а селекција кћерки матица родоначелница (перформанс тест) врши се у регистрованој тестној станици, под надзором Министарства.

(3) У репроцентру се врши обиљежавање матица и води књига производње и продаје матица.

(4) Министар доноси рјешење којим се одобрава упис у регистар репроцентара, као и у регистар тестних станица.

(5) Регистар репроцентара и регистар тестних станица из става 4. овог члана води Министарство.

(6) Рјешење из става 4. овог члана о упису у регистар репроцентара подлијеже ревизији након истека рока од три године од дана његовог доношења, односно пет година за упис у регистар тестних станица.

(7) Министарство, по службеној дужности, брине о истеку рока из става 6. овог члана.

(8) Министар доноси правилник којим се прописује начин вођења, поступак уписа у регистар репроцентара и регистар тестних станица, као и облици селекцијских метода.“

Члан 6.

У члану 8. у ставу 5. ријечи: „од 200 метара“ замјењују се ријечима: „од 500 метара“, а ријечи: „300 метара“ замјењују се ријечима: „500 метара“.

Члан 7.

Назив главе „VI – ЕВИДЕНЦИЈА ПЧЕЛАРА И ПЧЕЛИЊАКА“ и члан 20. мијењају се и гласе:

„VI – РЕГИСТАР ПЧЕЛАРА И ПЧЕЛИЊАКА

Члан 20.

(1) Пчелари и пчелињаци на територији Републике Српске обавезно се уписују у регистар пчелара и пчелињака.

(2) Пчелар подноси захтјев Министарству за упис у регистар пчелара и пчелињака у року од 30 дана од насељавања пчелињака.

(3) Уз захтјев из става 2. овог члана подноси се:

а) доказ о власништву или посједу земљишне парцеле или

б) сагласност власника или уговор о закупу земљишне парцеле, уколико парцела на којој пчелар поставља пчелињак није у његовом власништву.

(4) Министар доноси рјешење о упису у регистар пчелара и пчелињака, након чега Министарство пчелару издаје регистрациону плочицу.

(5) Пчелар је обавезан на видном мјесту у пчелињаку поставити регистрациону плочицу.

(6) Министар доноси рјешење којим се укида рјешење из става 4. овог члана у сљедећим случајевима:

а) на основу поднесеног захтјева за укидање рјешења,

б) ако пчелар не достави податке о бројном стању пчелињих заједница,

в) ако се из достављених података прописаних овим законом утврди да нема евидентираних пчелињих заједница у пчелињаку,

г) на основу приједлога инспектора,

д) када се утврди да субјекат не обавља дјелатност дуже од једне године,

ђ) покретањем поступка стечаја, ликвидације или брисања из одговарајућег регистра пчелара.

(7) Министарство води регистар пчелара и пчелињака у електронском облику.

(8) Подаци из регистра пчелара и пчелињака из става 7. овог члана су јавни.

(9) Министар доноси правилник којим се прописују начин вођења и поступак уписа у регистар пчелара и пчелињака.“

Члан 8.

Члан 21. мијења се и гласи:

„(1) Удружење пчелара обавезно је доставити податке о бројном стању пчелињих заједница својих чланова надлежном органу за пољопривреду јединице локалне самоуправе, два пута годишње, на прописаном обрасцу.

(2) Пчелари који нису чланови удружења пчелара обавезни су доставити податке о бројном стању пчелињих заједница надлежном органу за пољопривреду јединице локалне самоуправе, два пута годишње, на прописаном обрасцу.

(3) Подаци из ст. 1. и 2. овог члана садрже број пчелињих заједница са стањем на дан 31. март и 30. септембар текуће године, који се достављају у року од 15 дана од дана утврђеног стања.

(4) Надлежни орган за пољопривреду јединице локалне самоуправе обавезан је објединити податке о бројном стању пчелињих заједница за све пчеларе са територије локалне самоуправе.

(5) Надлежни орган јединице локалне самоуправе прикупљене податке из ст. 1 и 2. овог члана доставља Министарству до 30. априла и 31. октобра текуће године.

(6) Уколико при достављању података из ст. 1. и 2. овог члана нема пчелињих заједница у пчелињаку, пчелар је дужан да у року од 30 дана од дана посљедњег достављања података врати регистрациону плочицу Министарству.“

Члан 9.

У члану 23. у ставу 1. ријечи: „од 5.000 КМ до 15.000 КМ“ замјењују се ријечима: „од 3.000 КМ до 9.000 КМ“.

У тачки з) послије ријечи: „овог закона“ ријеч: „и“ брише се, а додају се запета и нова тачка и), која гласи:

„и) не изврши упис у регистар пчелара и пчелињака у складу са чланом 20. овог закона,“.

Досадашња тачка и), која постаје тачка ј), мијења са и гласи:

„ј) не достави податке о бројном стању пчелињих заједница у складу са чланом 21. ст. 1, 2. и 5. овог закона.“

У ставу 3. ријечи: „од 2.000 КМ до 6.000 КМ“ замјењују се ријечима: „од 1.000 КМ до 3.000 КМ.“

У ставу 4. ријечи: „од 500 КМ до 1.000 КМ“ замјењују се ријечима: „од 300 КМ до 900 КМ.“

Члан 10.

Послије члана 24. додаје се нови члан 24а, који гласи:

„Члан 24а.

(1) Лица која обављају дјелатност у области пчеларства обавезни су да у року од годину дана од дана ступања на снагу овог закона ускладе своје пословање са одредбама овог закона.

(2) Управни поступци који су покренути пред надлежним органима до дана ступања на снагу овог закона окончаће се по одредбама закона који је био на снази у вријеме покретања поступка.“

Члан 11.

Послије члана 25. додаје се нови члан 25а, који гласи:

„Члан 25а.

(1) Министар ће у року од шест мјесеци од дана ступања на снагу овог закона донијети:

а) Правилник о регистру репроцентара, регистру тестних станица и облику селекцијских метода (члан 7. став 8),

б) Правилник о регистару пчелара и пчелињака (члан 20. став 8),

в) Програм узгоја пчела у Републици Српској (члан 2а. став 5).

(2) До доношења прописа из става 1. т. а) и б) овог закона примјењиваће се прописи који су важили до дана ступања овог закона, ако нису у супротности са његовим одредбама.“

Члан 12.

Овај закон ступа на снагу осмог дана од дана објављивања у „Службеном гласнику Републике Српске.“

Број: 02/1-021-101/23 ПРЕДСЈЕДНИК

Датум: 8. фебруара 2023. године НАРОДНЕ СКУПШТИНЕ

Др Ненад Стевандић